銅鑼灣

銅鑼灣係香港島北岸一個填平咗嘅大海灣，而佢周圍嘅地方就叫做銅鑼灣。以前銅鑼灣係水上聚居港，屯兵地，鄉村地方，今日就係個繁華鬧市。係維多利亞港側邊嘅市區一部份。原海灣𢽚就係大坑同掃桿埔。

歷史 
要睇返舊時海灣規模，睇下銅鑼灣道就知。成個布袋噉。

1819年版《新安縣志》未有銅鑼灣嘅記載，所以之前嘅歷史唔係咁清楚。

初時講銅鑼灣主要係講今日天后一帶，即係灣嘅東面，因為嗰邊有天后廟，係靠海為生嘅水上人、潮州人、福建人集中嘅地方。因為未填海前銅鑼灣西面地方好似一隻角咁，被稱為東角。香港早期嘅繁榮市區係五環三角，但東角唔係市區東邊嘅盡頭，最東邊嘅盡頭係北角，而響西環嘅，即係西角，北角都係因為好似隻角咁而命名。渣甸洋行首先響呢度大興土木，起港口倉庫。香港政府亦沿住海岸綫，起咗條筲箕灣道去筲箕灣，其中部份就係今日銅鑼灣道同英皇道嘅前身。

後尾響今日高士威道，呢度起咗條海堤，所以英國人叫個灣做Causeway Bay，意思係堤灣。高士威道嘅高士威，正正係英文海堤Causeway嘅音譯。因為呢條路係由海堤變成。而中文名就冇變，一直叫銅鑼灣。東角呢個名只係流行響英語社羣，唐人一直就用返個銅鑼灣來叫呢塊市區地。

至於填海，政府首先將海堤以內填平，變成各式公園運動場。後尾變成今日皇仁書院，香港中央圖書館等等。之後連堤外個灣都填平，變成維多利亞公園。銅鑼灣家下重有銅鑼灣避風塘，但係舶嘅已經唔係漁船，而係遊艇。

開頭東角係指而家成個銅鑼灣，但後尾好多人用銅鑼灣來講銅鑼灣東邊形象似銅鑼嘅地方，銅鑼灣西面就叫東角。到咗地鐵起好港島綫，銅鑼灣因為夠大，總共有兩個地鐵站，一個銅鑼灣站喺東角嗰邊，同灣仔為鄰。而銅鑼灣東面，南邊最盡起咗另一個地鐵站響銅鑼灣天后廟嗰邊，叫天后站，北面最盡嘅銅鑼灣社區中心附近又起咗個炮台山站，不過呢個地鐵站屬北角。因為香港人習慣響地鐵站匯合，所以天后站叫叫下，呢一帶就畀人叫天后喇。但每個人心中嘅天后都唔同，有時會包埋部份天后廟道上面嘅北角地區，有時會包括成個銅鑼灣東住宅區、維多利亞公園同埋香港中央圖書館。

經濟
銅鑼灣係香港最旺嘅地方之一，亦係2012、2013兩年全世界舖租最貴嘅地方。